Leállt a termelés a Parádsasváron
Leállt a termelés a felszámolás alatt álló, parádsasvári Parád Kristály Manufaktúra Rt.-nél (PKM), azt követően, hogy kifutott a cég rendelésállománya.
Pintér Benedek a társaság felszámoló biztosa elmondta, hogy a gyártás, az üzem értékesítése esetén indulhat újra. Ez idáig azonban nem érkezett érvényes ajánlat a pályázatban megjelölt júliusban lejárt határidőig a PKM vagyonára. Ugyanakkor a felszámoló Mátra Holding Rt. szeptemberben, vagy októberben új értékesítési tendert ír ki a korábbi 318,5 millió forintnál alacsonyabb árral – tette hozzá Pintér.
A leállás egyben azt jelenti, hogy megszűnik a maradék, mintegy 80 ember foglalkoztatása is.
A felszámolási eljárás az elmúlt év végén indult meg az akkor 380 embert foglalkoztató társaság ellen, azt követően, hogy a cég, több mint 300 millió forint tartozást halmozott fel a szállítókkal, az adóhatósággal és a hitelező bankokkal szemben. Jelenleg a vállalat 450 millió forinttal tartozik a hitelezőknek.
Üzleti tippek